“As dit ’n swart persoon was wat ’n wit persoon aangerand het, sou die situasie anders gewees het. Dit is tyd dat Suid-Afrikaners met waardigheid behandel word,” het Moila gesê.
“Jy kan sien hulle het dit sonder skaamte gedoen, want hulle het baie mooi geweet dat daar niks met hulle sal gebeur nie. Hulle het geweet hulle sal borgtog kry as hulle by die hof kom.”
Beeldmateriaal wys hoe die twee mans glo probeer om die ander persoon in hegtenis te neem en hom na ’n bakkie te sleep. Omstanders maak beswaar oor die hantering van die man.
Kol. Mtsholi Bhembe het aan News24 gesê albei beskuldigdes werk vir ’n plaaslike veiligheidsmaatskappy en dat hulle deur ’n winkeleienaar ontbied is nadat die man in die video in ’n rusie met ’n werknemer van die winkel betrokke geraak het.
Die ANC het in ’n verklaring gesê hy is geskok oor die aanval wat lyk of dit deur rassisme aangevuur is.
“Sulke optrede het geen plek in die samelewing nie en diegene wat glo dat hulle bo die wet verhewe is, moet skaam kry om hulself Suid-Afrikaners te noem.”
Albei veiligheidsbeamptes is kort ná die voorval in hegtenis geneem, maar ondanks die inhegtenisnemings, het die gemeenskap reg in eie hande geneem en die winkel en twee vragmotors afgebrand nadat hulle ’n pad na die dorp versper het.